Annegret Kramp-Karrenbauer

Annegret Kramp-Karrenbauer (f. 9. ágúst 1962) er þýskur stjórnmálamaður sem er fyrrverandi formaður Kristilega demókrataflokksins og fyrrverandi varnarmálaráðherra Þýskalands í ríkisstjórn Angelu Merkel. Hún er stundum kölluð „AKK“ eftir upphafsstöfum sínum.

Bakgrunnur.

Annegret Kramp-Karrenbauer er kaþólsk og ólst upp í Saarlandi. Frá árinu 1969 gekk hún í Viktoríugrunnskólann í Püttlingen og frá 1973 í Marie-Luise-Kaschnitz-gagnfræðiskólann í Völklingen, þaðan sem hún útskrifaðist árið 1982. Árið 1984 giftist hún námuverkfræðingnum Helmut Karranbauer. Hún nam stjórnmálafræði við Háskólann í Saarlandi og Háskólann í Trier og útskrifaðist þaðan með kandidatsgráðu árið 1990.

Stjórnmálaferil.

Eftir að hafa lokið námi vann Kramp-Karrenbauer frá 1991 til 1998 sem skipuleggjandi hjá Kristilega demókrataflokknum og frá 1999 var hún aðstoðarmaður Peters Müller, héraðsformanns flokksins og forsætisráðherra Saarlands.

Ráðherratíð í Saarlandi.

Þann 10. ágúst árið 2011 var Kramp-Karrenbauer kjörin forsætisráðherra ríkisstjórnar Saarlands. Hún tók við stjórn hinnar svokölluðu „Jamaíkustjórnar“, sem var svo kölluð þar sem einkennislitir samstarfsflokkanna (Kristilegra demókrata, Frjálsa demókrataflokksins og Græningjaflokksins) voru áþekkir jamaíska fánanum. Peter Müller hafði sagt skilið við ráðherraembættið til að geta tekið við dómarasæti í hæstarétti Þýskalands.

Þann 6. janúar árið 2012, eftir 5 mánuði í embætti sem leiðtogi stjórnar Saarlands, lýsti Kramp-Karrenbauer því yfir að hún hygðist rifta stjórnarsamstarfinu vegna innanflokksdeilna í Frjálsa demókrataflokknum. Hún stofnaði þess í stað samsteypustjórn Kristilegra demókrata og Jafnaðarmannaflokksins.

Nýju stjórninni var hleypt af stokkunum þann 24. apríl árið 2012. Hvor flokkurinn fyrir sig fékk þrjá ráðherra og Kramp-Karrenbauer varð vísindaráðherra auk þess að vera forsætisráðherra. Meðlimir beggja flokka höfðu áður samþykkt stjórnarsáttmálann í atkvæðagreiðslu. Stjórn flokkanna tveggja hafði 37 af 51 þingmanni á þingi Saarlands.

Kristilegir demókratar endurnýjuðu samstarfið við Jafnaðarmenn eftir kosningar árið 2017 og Kramp-Karrenbauer hóf þriðju embættistíð sína sem forsætisráðherra Saarlands þann 17. maí sama ár.

Ferill í stjórnmálum sambandsríkisins.

Frá mars til september árið 1998 sat Kramp-Karrenbauer á þýska sambandsþinginu en lét af störfum sem þingmaður eftir kosningar sama ár. Fyrir þingkosningar árið 2009 var hún meðlimur í starfshóp sem vann að því að þróa mennta- og vísindastefnu Kristilegra demókrata.

Kramp-Karrenbauer var kjörin aðalritari Kristilega demókrataflokksins í febrúar árið 2018.

Eftir að Angela Merkel lýsti yfir að hún hygðist segja af sér sem flokksformaður Kristilegra demókrata bauð Kramp-Karrenbauer sig fram til að taka við af henni. Í annarri umferð formannskjörsins hlaut hún 517 af 999 greiddum atkvæðum en mótframbjóðandinn Friedrich Merz 482. Í fyrri umferðinni hafði Kramp-Karrenbauer hlotið 450 atkvæði, Merz 392 og Jens Spahn 157.

Þegar Ursula von der Leyen varnarmálaráðherra var útnefnd í embætti forseta framkvæmdastjórnar Evrópusambandsins var Kramp-Karrenbauer útnefnd til að taka við ráðherraembætti hennar.

Þann 10. febrúar 2020 lýsti Kramp-Karrenbauer yfir að hún yrði ekki kanslaraefni Kristilegra demókrata í þingkosningum ársins 2021 og að hún hygðist segja af sér sem formaður flokksins. Afsögn hennar kom í kjölfar deilna um það að flokksmenn Kristilegra demókrata hefðu greitt atkvæði ásamt öfgahægriflokknum Valkosti fyrir Þýskaland um myndun nýrrar stjórnar í Þýringalandi. Armin Laschet tók við af Kramp-Karrenbauer sem formaður Kristilegra demókrata eftir formannskjör þann 16. janúar 2021.